SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 248

**2021. gada 7. decembrī plkst. 10.00**

Videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Ministru prezidenta parlamentārā sekretāre **Evika Siliņa;**
* Valsts ugunsdzēsības un glābšanas dienesta Krīzes vadības nodaļas vadītājs **Kaspars Druvaskalns;**
* Veselības ministrijas Juridiskā departamenta direktore **Ilze Šķiņķe;**
* Veselības ministrijas Sabiedrības veselības departamenta Vides veselības nodaļas vadītāja **Jana Feldmane;**
* Veselības inspekcijas Sabiedrības veselības departamenta vadītāja **Solvita Muceniece;**
* Slimību profilakses un kontroles centra Infekcijas slimību riska analīzes un profilakses departamenta direktors **Jurijs Perevoščikovs;**
* Neatliekamās medicīniskās palīdzības dienesta vadītāja **Liene Cipule;**
* Katastrofu medicīnas centra vadītāja **Dita Heiberga;**
* Aizsardzības ministrijas Aizsardzības plānošanas un analīzes departamenta Struktūras un militārā personāla attīstības plānošanas nodaļas vadītāja vietniece **Liene Liepiņa;**
* Ārlietu ministrijas Konsulārā departamenta direktora vietniece **Gundega Riekstiņa;**
* Labklājības ministrijas Darba attiecību un darba aizsardzības politikas departamenta direktora vietniece **Ineta Vjakse;**
* Labklājības ministrijas Sociālo pakalpojumu departamenta direktors **Aldis Dūdiņš;**
* Labklājības ministrijas Sociālās apdrošināšanas departamenta vecākā eksperte **Dace Trušinska;**
* Valsts darba inspekcijas direktora vietniece **Andra Auziņa**;
* Tieslietu ministrijas parlamentārā sekretāre **Ilona Kronberga**;
* Vides aizsardzības un reģionālās attīstības ministrijas Juridiskā departamenta Juridiskās nodaļas juriste **Agita Drozde;**
* Izglītības un zinātnes ministrijas Sporta departamenta direktors **Edgars Severs;**
* Izglītības departamenta juriskonsulte **Ance Rudzīte**;
* Izglītības kvalitātes valsts dienesta pārstāvis **Juris Zīvarts;**
* Kultūras ministrijas valsts sekretāres vietnieks **Uldis Zariņš**;
* Iekšlietu ministrijas valsts sekretāra vietnieks Juridiskā departamenta direktors **Vilnis Vītoliņš**;
* Iekšlietu ministrijas  Informātikas un sakaru nodaļas vadītājs **Arnis Jurševics**;
* Iekšlietu ministrijas Normatīvo aktu nodaļas juriste **Inese Sproģe**;
* Iekšlietu ministrijas Starptautisko tiesību nodaļas juriste **Līva Rudzīte;**
* Iekšlietu ministrijas Nozares politikas departamenta vecākā referente **Jūlija Boltovska**;
* Iekšlietu ministrijas Informācijas centra sistēmanalītiķis **Aigars Ignatjevs**;
* Iekšlietu ministrijas Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas biroja priekšnieka vietnieks, pulkvežleitnants **Andris Melkers**;
* Iekšlietu ministrijas Valsts policijas Galvenās administratīvās pārvaldes Juridiskā biroja Normatīvo aktu analīzes un izstrādes nodaļas juriste **Iveta Brūvere**;
* Valsts robežsardzes Galvenās pārvaldes Juridiskās nodaļas vecākā speciāliste **Baiba Apine;**
* Valsts robežsardzes Robežpārbaudes un imigrācijas kontroles pārvaldes priekšnieks, pulkvežleitnants **Rinalds Belijs;**
* Ekonomikas ministrijas valsts sekretāra vietniece **Zaioga Liepiņa;**
* Ekonomikas ministrijas Konkurences, tirdzniecības un patērētāju tiesību nodaļas vadītājs **Didzis Brūklītis**;
* Ekonomikas ministrijas Eiropas Savienības preču un pakalpojumu nodaļas vadītāja **Jolanta Reinsone**;
* Ekonomikas ministrijas Nozaru politikas departamenta direktora vietniece **Dace Butāne;**
* Satiksmes ministrijas Drošības politiku koordinācijas nodaļas vadītājs **Viktors Līpenīts;**
* Zemkopības ministrijas parlamentārais sekretārs **Edgars Kronbergs**;
* Zemkopības ministrijas valsts sekretāra vietnieks **Kaspars Cirsis**;
* Tiesībsarga vietniece **Ineta Piļāne**;
* Augstākās tiesas priekšsēdētāja padomniece Tieslietu padomes jautājumos **Solvita Harbaceviča**;
* Ģenerālprokuratūras Īpaši pilnvarotu prokuroru nodaļas prokurore **Evita Šiba;**
* Latvijas Pašvaldību savienības padomnieks **Aino Salmiņš**;
* Latvijas Iekšlietu darbinieku arodbiedrības valdes priekšsēdētājs **Armands Augustāns**.

**citas personas:**

Saeimas Juridiskā biroja **vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa un B.Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Ministru kabineta 2021. gada 1. decembra rīkojums Nr. 909 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

2. Grozījumi likumā “Par policiju” (1120/Lp13) 2. lasījums.

3. Grozījumi likumā “Par policiju” (1134/Lp13) 2. lasījums.

4. Grozījumi Gaisa kuģu pasažieru datu apstrādes likumā (1110/Lp13) 2. lasījums.

5. Grozījumi Ieroču aprites likumā (1111/Lp13) 2. lasījums.

6. Dažādi.

**J.Rancāns** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Ministru kabineta 2021. gada 1. decembra rīkojums Nr. 909 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**J.Rancāns** dod vārdu Ministru prezidenta parlamentārai sekretārei E.Siliņai iepazīstināšanai ar aktuālo situāciju un Ministru kabineta 2021. gada 1. decembra rīkojumu Nr. 909 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**E.Siliņa** informē, ka pozitīvi vērtējams tas, ka jaunie grozījumi atceļ ielu tirdzniecības organizēšanas aizliegumu, atļaujot to darbību epidemioloģiski drošā vidē – tiek ievērotas vispārējās epidemioloģiskās drošības prasības, starp tirdzniecības vietām tiek noteikts 2m attālums, tiek nodrošināta fiziska ielu tirdzniecības organizēšanas vietas norobežošana, vakcinācijas vai pārslimošanas sertifikātu verifikācija apmeklētājiem, kā arī tirdzniecības dalībnieki un apmeklētāji lieto sejas maskas, un tirdzniecība notiek bez preču grupu ierobežojumiem. Protams nav atļauta izklaides pasākumu, atrakciju un dzīvās mūzikas rīkošana tirdzniecības organizēšanas laikā, lai ierobežotu pulcēšanos.

Atrisināta arī lieta par interešu izglītību, kādā veidā var piedalīties interešu izglītībā personas līdz 12 gadiem (12 gadus nesasniegušas personas) – bērni, kas netiek testēti. Viņus var sadalīt 2 grupās – tie, kas tiek testēti skolā: viņiem ir iespēja piedalīties interešu izglītībā ne vairāk kā 20 personas (tas attiecas gan uz iekštelpām, gan ārtelpām), taču, ja viņi ir vienas grupas vai klases izglītojamie, šī skaita prasība nav jāievēro. Apliecinājumus par testa rezultātu minēto izglītības programmu apguvei vairs nebūs nepieciešams uzrādīt. Ja interešu vai profesionālās ievirzes izglītības programmas tiks īstenotas arī ziemas brīvlaikā no 22. decembra, nodarbības varēs apmeklēt, veicot paštestus (skolām plānots izdalīt paštestus, kurus iepirkusi Aizsardzības ministrija).

Tiem bērniem, kas nav vakcinēti vai pārslimojuši: bērnudārza grupiņās interešu un profesionālās ievirzes izglītības programmu apguve notiek savas grupas ietvaros un arī ārpus savas grupas. Cer, ka paštesti varētu palīdzēt, ka arī mazie bērni varētu piedalīties, piemēram, hokeja nodarbībās. Šobrīd diemžēl pirmsskolas vecuma bērni, kuri neiet šo regulāro skolas testēšanu, nevar piedalīties komandu sportos ārpus sava dārziņa, bet, piemēram, baseinos var piedalīties gan individuāli, gan vienas mājsaimniecības ietvaros mazie bērni var piedalīties, tāpat arī kultūras pasākumos var piedalīties, bet joprojām ir nodalītās plūsmas.

Jaunums ir arī, ka grozījumi paredz nodrošināt bērnu un jauniešu nometņu pieejamību ziemas periodā, kas būtu kā atbalsts gan bērniem un jauniešiem prasmju un kompetenču apguvē, gan arī viņu vecākiem. Bērnu nometnes klātienē atļauts rīkot, ievērojot epidemioloģiskās drošības prasības – bērnu skaits grupā ne vairāk kā 20 dalībnieki (ar sertifikātiem). Vienlaikus vienā norises vietā ir pieļaujama vairāku grupu atrašanās, tomēr tā iepējama tikai gadījumos, kad tiek pilnībā nodrošināts, ka šo grupu dalībnieki un iesaistītais personāls visas nometnes norises laikā savstarpēji nesatiekas. Nometnes darbinieki piedalās ar vakcinācijas vai pārslimošanas sertifikātu, kuru darbinieks uzrāda nometnes vadītājam vai viņa norīkotai atbildīgajai personai. Bērni, kuri sasnieguši 12 gadu vecumu, var piedalīties ar sertifikātiem. Bērni, kuri nav sasnieguši 12 gadu vecumu, nometnē var piedalīties ar RNS noteikšanas testu, kas veikts 72 stundu laikā pirms nometnes sākuma un tas ir negatīvs. Diennakts nometnes laikā atbilstoši nometnes saturam vienai diennakts nometnes grupai (līdz 20 personām) ir iespējama arī sporta treniņu norise iekštelpās atbilstoši rīkojuma sporta treniņu regulējumam.

Par darbinieku testēšanu – darba devējs var izvēles kārtībā testēt darbiniekus. Pozitīva testa gadījumā darbinieks ir jāatstādina no darba pienākumu veikšanas, un pārējie darbinieki (ja bijis ciešs kontakts pēdējo 3 dienu laikā) ir uzskatāmi par kontaktpersonām. Ja tiek veikta kontaktpersonu testēšana – testi tiek veikti par darba devēja līdzekļiem.

Par ieceļotāju testēšanu – pasaulē pakāpeniski izplatās jaunais vīrusa paveids Omikron. Lai iespēju robežās mazinātu šī vīrusa ievešanu Latvijas teritorijā, nepieciešams paredzēt ieceļotāju (arī ar sertifikātiem) testēšanu. Tiek noteikts, ka ieceļotājiem ir iespēja brīvprātīgi veikt testu lidostā “Rīga”. Vienlaikus ir arī paredzēts, ka lidostas darbiniekiem vai valsts amatpersonām ir tiesības norādīt uz pienākumu veikt testu, un personai ir pienākums šo norādi izpildīt (iebraucējiem no konkrētām valstīm un čartera reisiem). Šāda testa veikšana ir bez maksas – tiek nodrošināti no valsts budžeta līdzekļiem un to izsniegšanu un finansēšanu nodrošina Veselības ministrija.

Vēl viena būtiska lieta par vakcinētajiem darbiniekiem – tiek precizēts pārejas periods vakcinācijas sertifikāta iegūšanai darba pienākumu veikšanai darbiniekiem, kas ir vakcinējušies, bet vēl dažādu objektīvu iemeslu dēļ nav saņēmuši vakcinācijas sertifikātu. Gala termiņš vakcinācijas sertifikāta iegūšanai ir 29. decembris. Darbiniekus, kuri uzsākuši vakcināciju līdz 15. novembrim un līdz 15. decembrim pabeigs pilnu vakcinācijas kursu, nav pamata atstādināt vai noteikt dīkstāvi darbinieka vainas dēļ. Šādiem darbiniekiem, kas jau tika atstādināti vai kuriem tika noteikta dīkstāve, ir atceļams rīkojums par atstādināšanu vai dīkstāvi, un darbinieks uzsāk darba pienākumu veikšanu ar rīkojuma atcelšanas brīdi un attiecīgi ar šo brīdi viņam atsāk darba samaksas izmaksu.

**J.Feldmane** papildina par jauno Omikron paveidu – šobrīd SPKC pastiprināti sadarbojas ar Veselības inspekciju, lai pievērstu īpašu uzmanību epidemioloģiskai uzraudzībai, lai atklātu kontaktpersonas, un lai kontrolētu, kā tiek ievēroti epidemioloģiskās drošības pasākumi.

**J.Rancāns** dod vārdu J.Perevoščikovam iepazīstināšanai ar aktuālo epidemioloģisko situāciju.

J.Perevoščikovs prezentē aktuālos epidemioloģiskos datus (*prezentācijas kopija pievienota pielikumā*). Informē, ka, salīdzinot nedēļas savā starpā, vērojams saslimstības samazinājums par 22%.

Izglītības iestāžu darbinieku un skolēnu skrīninga rezultātā atklātajiem gadījumiem samazinājums par 1,5%, bet ārpus izglītības iestāžu skrīninga atklātajiem gadījumiem samazinājums par 23,6%.

Covid-19 pozitīvo testu īpatsvars pēdējā laikā arī samazinās (aptuveni 7,9%).

Kas attiecas uz slimības smagumu – stacionēšanas epizodes ir par 16% mazāk nekā pirms nedēļas. Stacionēto pacientu īpatsvars pret jaunatklātajiem gadījumiem arī ir samazinājies – 6,6%. Uzsver, ka liela daļa cilvēku pasargāti no slimības smagas norises pateicoties vakcinācijai.

Pacientu skaits stacionāros sarūk: 7 dienu kumulatīvais stacionēto pacientu skaits ir samazinājies par 23%, bet stacionēto pacientu skaits 7 dienās samazinājies par 16%.

Smago pacientu skaits joprojām liels – 17,5%; samazinājums notiek, bet lēni. 7 dienu kumulatīvais nāves gadījumu skaits – vērojams samazinājums par 38%.

14 dienu kumulatīvais rādītājs Covid gadījumu skaits uz 100 000 iedzīvotājiem joprojām samazinās, reproduktivitātes koeficients – R=0,86.

14 dienu kumulatīvais rādītājs reģionos ir ar tendenci uz samazinājumu visos reģionos, labs rezultāts ir panākts Latgales reģionā un Pierīgā. Pirmajā vietā saslimstības ziņā ir Vidzeme un Gulbenes novads.

Saslimstības rādītāji pa vecuma grupām – nav novērojams saslimstības pieaugums nevienā no vecuma grupām – pirmajā vietā joprojām ir bērni no 10 līdz 19 gadu vecumam (jo tiek veikti skrīningi).

Ievesto gadījumu skaits ir pietiekami liels (2,3%). Pirmajās vietās šajā jomā ierindojusies Vācija, Lielbritānija un Ēģipte.

ES joprojām novērojams saslimstības pieaugums, arī mirstība pieaug.

Somijā un Zviedrijā saslimstība lēni pieaug, daudz intensīvāk tā pieaug Dānijā, Polijā, Norvēģijā. Izteikts samazinājums ir Latvijā un Igaunijā. Arī Lietuvā saslimstība diemžēl ir sasniegusi plato līmeni.

Salīdzinot saslimstības intensitāti (uz 100 000 iedzīvotajiem) vakcinēto un nevakcinēto/daļēji vakcinēto cilvēku vidū – 48.nedēļā (29.11.2021. – 05.12.2021.) nevakcinētiem un daļēji vakcinētiem cilvēkiem Latvijā Covid-19 konstatēts 1,9 reizes biežāk nekā pilnībā vakcinētiem.

Salīdzinot stacionētos (uz 100 000 iedzīvotajiem) vakcinēto un nevakcinēto/daļēji vakcinēto cilvēku vidū atšķirība ir vēl lielāka – 3,2 reizes biežāk nevakcinētie ir nokļuvuši stacionārā.

Salīdzinot mirstības intensitāti (uz 100 000 iedzīvotajiem) vakcinēto un nevakcinēto/daļēji vakcinēto cilvēku vidū – vakcinācijas aizsargefekts ir pat 7,5 reizes lielāks.

SARS-CoV-2 vīrusa Omikrona varianta izplatības rādītāji pasaulē liecina par ļoti strauju attīstību – tas apstiprināts 47 valstīs (konstatēti 905 apstiprinātie gadījumi).

Situācija par Omikron variantu Latvijā – ir divi notikumi: 1) divi gadījumi, kas atklāti, atgriežoties no starptautiska pasākuma Zviedrijā, brīvprātīgi testējoties lidostā “Rīga”; 2) 3 kontaktpersonas no Latvijas (kontakta vieta – uzliesmojums kompānijā Norvēģijā).

J.Rancāns pateicas par prezentāciju. Dod vārdu NMPD vadītājai L.Cipulei.

L.Cipule informē, ka NMPD un slimnīcas tiek galā – situācija normalizējas.

J.Rancāns dod vārdu ministriju un citu institūciju pārstāvjiem.

L.Liepiņa atbalsta MK rīkojuma grozījumus.

G.Riekstiņa arī atbalsta MK rīkojuma grozījumus.

A.Dūdiņš lūdz atbalstīt MK rīkojuma grozījumus.

I.Kronberga skaidro, ka TM apakšnozares šie grozījumi šoreiz neskar, lūdz atbalstīt MK rīkojuma grozījumus.

A.Drozde informē, ka VARAM atbalsta rīkojuma grozījumus.

E.Severs komentē, ka ļoti gaidīja šos grozījumus, kas veikti attiecībā uz bērniem no 1. klases līdz 12 gadiem – viņi drīkstēs piedalīties interešu izglītībā un profesionālā ievirzē telpās. Papildinot par pirmskolas vecuma bērniem – viņi drīkst nodarboties ar sportu un citām aktivitātēm bērnudārzā iekštelpās, bet ārpus bērnudārza teritorijas tikai ārtelpās drīkst sportot. Lūdz atbalstīt MK rīkojuma grozījumus.

U.Zariņš informē, ka gandarīts par grozījumiem, kas veikti attiecībā uz bērniem, jo tie pamatā ir deju kolektīvi un kori, bet, tas attiecas arī uz mūzikas un mākslas skolām (profesionālās ievirzes izglītību) – bērni var atgriezties kolektīvās muzicēšanas formās. Lūdz atbalstīt MK rīkojuma grozījumus.

M.Šteins atbalsta MK rīkojuma grozījumus.

Z.Liepiņa arī atbalsta MK rīkojuma grozījumus. Ļoti būtiski, ka tie ir pieņemti arī attiecībā uz ielu tirdzniecības organizēšanu.

V.Līpenīts ziņo par lidostas “Rīga” statistiku – kopš 2. decembra brīvprātīgās testēšanas iespēju izmantojuši 249 cilvēki, no kuriem 7 rezultāti ir bijuši pozitīvi. Lūdz atbalstīt MK rīkojuma grozījumus.

K.Cirsis atbalsta MK rīkojuma grozījumus.

A.Zakatistovs arī lūdz atbalstīt MK rīkojuma grozījumus.

I.Piļāne jautā par skolas vecuma bērnu pieejamību izglītības interesēm un nometnēm – jautājums par bērniem, kuri sasnieguši 12 gadu vecumu: no rīkojuma izriet, ka viņi varēs piedalīties tikai tādos gadījumos, ja viņiem būs vakcinācijas vai pārslimošanas sertifikāts. Vai tiešām tā arī ir, jeb varēs piedalīties arī tādos gadījumos, ja būs veikti skrīninga testi. Ja ir domāts šādi, tad kāds tam ir pamatojums.

E.Severs atbild, ka par šiem 12 gadiem anotācijā ir īpaši uzsvērts, lai ir šis pārejas periods, jo 12 gados bērns var uzsākt vakcinācijas procesu, bet, kamēr viņš to uzsāk un pabeidz, paiet laiks, tāpēc ir paredzēts 3 mēnešu periods, sasniedzot 12 gadu vecumu, kad viņš var iegūt vakcinācijas sertifikātu. Bet, tajā brīdī, kad bērnam aprit 12 gadi un 4 mēneši, tad viņš var turpināt sportot iekštelpās interešu un ievirzes procesā ārpus savas skolas, klases tikai epidemioloģiski drošā vidē (ar vakcinācijas vai pārslimošanas sertifikātu). Šobrīd nav regulējuma par to, ka arī, sākot no 12 gadu un 4 mēnešu vecuma, skolēni drīkstētu sportot vai nodarboties ar citām aktivitātēm iekštelpās ārpus skolas procesa ar skrīningu. Nometnēs gan drīkst ar testēšanas sertifikātu būt, piemēram 15 gadīgs nevakcinēts skolēns.

J.Rancāns dod vārdu deputātiem.

I.Klementjevs vaicā par prezentāciju par jauno Omikron paveidu – par diviem gadījumiem, kas Latvijā ievesti no Zviedrijas, bet pašā Zviedrijā saslimstības ar šo vīrusa paveidu nav. Vai Zviedrijā ar to neslimo, citi vienkārši iebrauc un aizbrauc prom.

J.Perevoščikovs skaidro, ka Zviedrijā tiešām līdz šim šie gadījumi neparādās. Šajā sakarā varētu būt viena atruna – šis pasākums bija starptautisks (simtiem cilvēku no vairākām pasaules valstīm).

I.Klementjevs jautā par rīkojuma 5.32. punktu (par nepieciešamību mērīt CO2 līmeni) – vai ir tādi mēraparāti, vai telpas tiek vienkārši vēdinātas, atverot logu.

E.Severs atbild, ka ir, kur tas ir iespējams (sporta halles), bet ir arī, kur šādu mērierīču nav, tur tiek organizēta tikai vēdināšana.

I.Klementjevs vēl jautā par kārtējo skolēnu brīvlaiku – vai šīs brīvdienas būs plānotajā režīmā, jeb ir jāparedz iespēja, ka bērni skolā atgriežas vēlāk vai arī brīvdienās dodas ātrāk.

E.Severs pauž cerību, ka mācību process netiks ietekmēts – pašvaldības gan ir tiesīgas pieņemt lokālos lēmumus, bet, ja nav šis epidemioloģiskais iemesls, tad mācību gada process norisinās tā, kā tas norisinās.

M.Možvillo interesējas: 1) viena no problēmām – sabiedriskais transports, kur ļoti strauji varētu izplatīties Omikron paveids. Kas notiek ar lidostu, vai ielidošanas – izlidošanas zonā ienākošās un izejošās plūsmas ir nodalītas, kā arī vai atrisināta problēma ar lielo drūzmēšanos pie bagāžas saņemšanas.

V.Līpenīts atbild, ka lidostā “Rīga” visi drošības pasākumi tiek saskaņoti ar epidemiologiem, kā arī tie tiek ieviesti atbilstoši visiem noteikumiem.

M.Možvillo jautā par sabiedrisko transportu – vai SM izskata iespēju autobusus un vilcienus atļaut izmantot tikai personām ar sertifikātiem.

V.Līpenīts skaidro, ka attiecībā uz sabiedrisko transportu jau šobrīd ir sēdvietu skaita ierobežojums, pašvaldībām ir dotas iespējas jau šobrīd valsts nozīmes pilsētās noteikt braukšanu tikai ar sertifikātiem, savukārt starppilsētu transportam pārvadājumi notiek sarkanajā režīmā. Šobrīd nav dzirdēts par vēlmi noteikt stingrākas prasības.

M.Možvillo vaicā par skolotājiem, skolu direktoriem, kuri nodarbojas ar sev netipiskām lietām – pilda atskaites, organizē paraugu vākšanu un mācību procesam atliek arvien mazāk laika – vai ir plānots šo darbu kompensēt.

E.Severs atbild, ka ir centušies darīt visu, lai pēc iespējas mazāk pašās skolās būtu jāveic šis administratīvais darbs. SPKC jaunais testēšanas algoritms paredz, ka arvien vairāk tiks pāriets uz antigēnu testiem tajā brīdī, kad viņi būs pieejami pašvaldībām. Tajos gadījumos, kad skolās Covid gadījumi ir, tur iestādes vadītājam ir šis pienākums – kontaktpersonu sarakstu sastādīšana. Tas ir pašas skolas interesēs. Par kompensācijām – iepriekš valdība atbalstīja līdzekļu piešķiršanu skolu administrācijām par šo papildu pienākumu veikšanu.

M.Možvillo tālāk jautā par testiem, kas joprojām nav pieejami, un nav skaidrības, kad tie varētu būt.

E.Severs komentē, ka testēšana skolās notiek, testus piegādā laboratorijas. Tajā brīdī, kad būs veikts Valsts aizsardzības loģistikas un iepirkumu centra iepirkums, tad tos saņems pašvaldības, kas tos izsniegs skolām. Šie testi valstij izmaksās lētāk.

M.Možvillo interesējas par vai ir panākti kādi risinājumi par naudas pieejamību bankās un bankomātos, kas izvietoti tirdzniecības centros – vai ir kas pavirzījies uz priekšu.

Z.Liepiņa skaidro, ka situācija nav visur ideāla, bet ir samērīga – daudzi tirdzniecības centri ir bijuši atsaucīgi, kā rezultātā bankomāti ir pārvietoti pie ieejām un pie tiem var piekļūt sarkanajā zonā.

D.Brūklītis informē, ka SEB banka strādā sarkanajā režīmā. Daudzas bankas strādā arī hibrīdrežīmā, bet reģionos – tikai sarkanajā režīmā.

E.Siliņa papildina, ka nav radīti tādi nosacījumi, lai nevarētu saņemt minētos pakalpojumus (rīkojums nosaka, ka bez sadarbspējīga sertifikāta uzrādīšanas var saņemt šādus pakalpojumus finanšu un apdrošināšanas pakalpojumus (banku darbība, patērētāju kreditēšana, apdrošināšana, valūtas maiņa) – ja kaut kur *de facto* ir radusies šāda situācija, tad jāmeklē risinājums, piemēram, sadarbībā ar konkrētajiem tirdzniecības centriem, iespējams, nepieciešams izstrādāt speciāli pielāgotu normatīvo regulējumu par iespējamo piekļuvi bankomātiem ikvienai personai.

**J.Rancāns** pateicas visiem sēdes dalībniekiem par diskusiju un aicina deputātus balsot par atbalstu komisijas sagatavotajam Saeimas lēmuma projektam   [“Par Ministru kabineta 2021. gada 1. decembra rīkojumu Nr. 909, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”"](https://titania.saeima.lv/LIVS13/saeimalivs_lmp.nsf/0/016D8178299BF048C22586A200370007?OpenDocument).

*Notiek balsošana par rīkojumu Nr. 909.*

*Par – 7 (J.Rancāns, E.Šnore, A.Bašķis, A.Latkovskis, M.Možvillo, M.Šteins, A.Zakatistovs); pret – nav; atturas – 2 (R.Bergmanis, I.Klementjevs).*

*Deputāti* ***atbalsta*** *Ministru kabineta 2021. gada 1. decembra rīkojumu Nr. 909, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

**J.Rancāns** aicina atbilstoši SKR 177.pantam ievēlēt referentu par lēmuma projektu un aicina kādu pieteikties brīvprātīgi vai izvirzīt kandidātus.

*Deputāti nepiesakās.*

**J.Rancāns** piedāvā I.Klementjeva kandidatūru referentam par lēmumprojektu, aicina komisiju balsot par to.

*Notiek balsošana par I.KLementjevu kā referentu rīkojumam Nr. 909.*

*Par – 7 (J.Rancāns, E.Šnore, A.Bašķis, A.Latkovskis, I.Klementjevs, M.Možvillo, A.Zakatistovs); pret – nav; atturas – 1 (R.Bergmanis); M.Šteins – nav sasniedzams.*

*Deputāti* ***atbalsta,*** *ka referents Ministru kabineta 2021. gada 1. decembra rīkojumam Nr. 909, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”, ir I.Klementjevs.*

**LĒMUMS:**

- atbalstīt un virzīt izskatīšanai Saeimā lēmuma projektu “Par Ministru kabineta 2021. gada 1. decembra rīkojumu Nr. 909, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu””;

- noteikt referentu par lēmuma projektu I.Klementjevu.

2. Grozījumi likumā “Par policiju” (1120/Lp13) 2. lasījums.

J.Rancāns informē, ka par izskatāmo likumprojektu priekšlikumi nav saņemti, aicina komisiju atbalstīt likumprojektu 2.lasījumam.

J.Rancāns aicina komisiju atbalstīt likumprojektu 2.lasījumam.

*Notiek balsošana.*

*Par – 8 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, A.Zakatistovs); pret – nav; atturas – nav; M.Šteins – nav sasniedzams.*

**LĒMUMS:**

**-** atbalstīt likumprojektu “Grozījumi likumā “Par policiju”” (1120/Lp13) un virzīt izskatīšanai Saeimas sēdē 2.lasījumā;

- noteikt priekšlikumu iesniegšanas termiņu 3.lasījumam – 5 dienas.

3. Grozījumi likumā “Par policiju” (1134/Lp13) 2. lasījums.

J.Rancāns informē, ka par darba kārtībā iekļauto izskatāmo likumprojektu saņemts 1 priekšlikums, aicina komisiju to izskatīt.

**Nr.1** – Iekšlietu ministrijas parlamentārā sekretāra M.Šteina priekšlikums – Papildināt likumprojektu ar jaunu pantu ieteiktā redakcijā.

**J.Rancāns** dod vārdu priekšlikuma autoriem.

**V.Vītoliņš** informē, ka likuma “Par policiju” 5. pants nosaka policijas darbības organizāciju un principus. Viens no šiem principiem ir neitralitātes princips, proti, policija sniedz cilvēkiem palīdzību neatkarīgi no dažādām diskriminējošām pazīmēm. IeM bija diskusijas saistībā ar diskriminācijas jautājumu. Tika konstatēts, ka 5. panta otrajā daļā šo diskriminējošo pazīmju uzskaitījums ir slēgts. Lai likums būtu skaidrāks, piedāvā 2. daļā veidot atklātu šo pazīmju uzskaitījumu.

**L.Millerei** nav iebildumu par ideju paplašināt šo uzskaitījumu. Bažas rada formulējums “diskriminējošas pazīmes”, jo ir jautājums par visu jau uzskaitīto – vai to var saukt par diskriminējošām pazīmēm (tās ir pazīmes, pēc kurām kāds var pieļaut diskrimināciju). Uz trešo lasījumu tam varētu rast precīzāku redakciju formulējumam.

**J.Rancāns** komentē, ka arī rada šaubas formulējums, kas ir “cita diskriminējošā pazīme” – vai tas būs atstāts policijas darbinieku brīviem ieskatiem. Cits piemērotājs atkal uzskatīs savādāk, radīsies problēmas.

**V.Vītoliņš** skaidro, ka vārds “diskriminācija”, kā tas tiek interpretēts dažādos tiesību aktos, runājot par vienlīdzības principu, kas ir cieši saistīts ar diskriminācijas pazīmēm, netiek izdalīts atsevišķi. Satversmē šis ir atdalīts – Satversmes tiesa konstatēja, ka pēc būtības diskriminējošo pazīmju uzskaitījums nav absolūts, t.i., var papildināties, tādēļ būtu svarīgi šo diskriminējošo pazīmju uzskaitījumu “atvērt” – būtu jābūt normas atvērtībai. Piekrīt, ka varbūt varētu atrast labāku terminoloģiju.

**J.Rancāns** jautā, vai tas līdz šim nav bijis pašsaprotami palīdzēt personām neatkarīgi ne no kā – un tas ir policijas pienākums, ne tikai princips. Vai ir zināms kāds gadījums, kad policija kādam ir atteikusi palīdzību tāpēc, ka ir bijusi kāda likumā nedefinēta diskriminējošā pazīme.

**V.Vītoliņš** atbild, ka nav zināms. Par juridisko aspektu – diskriminācija nav pieļaujama ne pie kādiem apstākļiem.

**M.Možvillo** uzskata, ka iekļaut likumā šādu normu ir nelietderīgi un tas nav nepieciešams, jo likuma 5. panta otrajā daļā jau šobrīd ir paredzēts, ka policija aizsargā personu tiesības un likumiskās intereses. Speciāli iezīmēt vēl kaut kādas kategorijas izskatās pēc lobija.

**J.Rancāns** aicina komisiju balsot un neatbalstīt šo priekšlikumu, jo īsti neredz tā lietderību (ja nu vienīgi uz trešo lasījumu kāds ir gatavs noformulēt skaidrāk).

*Notiek balsošana.*

*Par – 2 (A.Latkovskis, M.Šteins); pret – 6 (J.Rancāns, E.Šnore, A.Bašķis, R.Bergmanis, I.Klementjevs, M.Možvillo); atturas – 1 (A.Zakatistovs).*

*Priekšlikums* ***Nr.1*** *komisijā* ***nav******atbalstīts****.*

J.Rancāns aicina komisiju atbalstīt likumprojektu 2.lasījumam.

*Notiek balsošana.*

*Par – 9 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, A.Zakatistovs); pret – nav; atturas – nav.*

**LĒMUMS:**

**-** atbalstīt likumprojektu “Grozījumi likumā “Par policiju”” (1134/Lp13) un virzīt izskatīšanai Saeimas sēdē 2.lasījumā;

- noteikt priekšlikumu iesniegšanas termiņu 3.lasījumam – 2 nedēļas.

4. Grozījumi Gaisa kuģu pasažieru datu apstrādes likumā (1110/Lp13) 2. lasījums.

J.Rancāns informē, ka par darba kārtībā iekļauto izskatāmo likumprojektu saņemti 3 priekšlikumi, aicina komisiju tos izskatīt.

**Nr.1** – Saeimas Juridiskā biroja priekšlikums – Aizstāt likumprojekta 3. pantā vārdu “likumu” ar vārdiem un skaitli “likuma III nodaļu”.

**J.Rancāns** dod vārdu priekšlikuma autoriem.

**L.Millere** informē, ka šis ir redakcionālas dabas priekšlikums. Atbilstoši juridiskai tehnikai, ja nodaļa tiek papildināta ar jaunu pantu, tas ir jānorāda, ka nodaļa tiek papildināta, lai būtu nepārprotami skaidrs, ka pants liekams tieši šajā nodaļā, nevis nākamajā.

**V.Vītoliņam** nav iebildumu.

**J.Rancāns** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.1*** *komisijā* ***atbalstīts****.*

**Nr.2** – Saeimas Juridiskā biroja priekšlikums – Izteikt 14.1 panta piekto daļu ieteiktā redakcijā.

**L.Millere** informē, ka arī šis ir redakcionālas dabas priekšlikums, kas neko nemaina pēc būtības, izdalot divos atsevišķos punktos, kādos gadījumos ir kādi termiņi, jo tad norma ir uzskatāmāka – labāk uztverama.

**V.Vītoliņam** nav iebildumu.

**J.Rancāns** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.2*** *komisijā* ***atbalstīts****.*

**Nr.3** – Saeimas Juridiskā biroja priekšlikums – Izteikt likumprojekta 5. pantu ieteiktā redakcijā; papildināt pantu ar 1.2 daļu ieteiktā redakcijā.

**L.Millere** informē, ka šis arī ir redakcionālas dabas priekšlikums, nekas netiek mainīts pēc būtības. Nav vajadzības pārnumurēt daļas tad, kad pēc tā nav akūtas nepieciešamības.

**V.Vītoliņam** nav iebildumu.

**J.Rancāns** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.3*** *komisijā* ***atbalstīts****.*

J.Rancāns aicina komisiju atbalstīt likumprojektu 2.lasījumam.

*Notiek balsošana.*

*Par – 9 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, A.Zakatistovs); pret – nav; atturas – nav.*

**LĒMUMS:**

**-** atbalstīt likumprojektu “Grozījumi Gaisa kuģu pasažieru datu apstrādes likumā” (1124/Lp13) un virzīt izskatīšanai Saeimas sēdē 2.lasījumā;

- noteikt priekšlikumu iesniegšanas termiņu 3.lasījumam – 5 dienas.

5. Grozījumi Ieroču aprites likumā (1111/Lp13) 2. lasījums.

J.Rancāns informē, ka par darba kārtībā iekļauto izskatāmo likumprojektu saņemti 2 priekšlikumi, aicina komisiju tos izskatīt.

**Nr.1** – Iekšlietu ministres M.Golubevas priekšlikums – Papildināt likumprojektu ar jaunu 3.pantu, attiecīgi mainot turpmāko pantu numerāciju, ieteiktā redakcijā.

**J.Rancāns** dod vārdu priekšlikuma autoriem.

**A.Melkers** informē, ka priekšlikums radies praktiskas nepieciešamības dēļ un ir redakcionālas dabas – tiek saskaņota terminoloģija ar 2020. gada 1. jūlijā spēkā stājušos Administratīvo sodu likumu.

**L.Millerei** nav iebildumu.

**J.Rancāns** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.1*** *komisijā* ***atbalstīts****.*

**Nr.2** – Iekšlietu ministres M.Golubevas priekšlikums – Papildināt likuma 87.panta pirmo daļu aiz vārda “spēku” ar vārdiem “Iekšlietu ministrijas sistēmas iestāžu, Nodrošinājuma valsts aģentūras” *(iesniegts 02.11.2021.)*.

**A.Jurševics** informē, ka priekšlikums pēc būtības ir atteikties no klasificētās informācijas sistēmas turpmākas uzturēšanas, kurā tiek uzskaitīti ieroči un munīcija. Priekšlikums pamatots ar to, ka Valsts kontrole veica padziļinātu revīziju un konstatēja, ka ar to tiek radīts nevajadzīgs administratīvais slogs, iekļaujot šo informāciju vairākās informācijas sistēmās. Šādas informācijas uzkrāšana atsevišķā reģistrā nav lietderīga. Šobrīd norisinās darbs pie jauna ieroču reģistra izstrādes. Priekšlikums varētu arī ietaupīt valsts finanšu līdzekļus.

**L.Millerei** nav iebildumu.

**M.Možvillo** vaicā, vai notiek informācijas apmaiņa starp atbildīgajām policijas amatpersonām un medicīnas iestādēm (piemēram, par narkotikām – ja ir ieroča nēsāšanas atļauja un tendence lietot narkotikas) – vai ir plānots uzlabot IS, lai nodrošinātu datu apmaiņu.

**A.Melkers** atbild, ka tiek veidots jauns ieroču reģistrs un plānota sadarbība ar veselības resoru – arī pašreiz pastāv ierobežojums, ja personai tiek konstatēta atkarība no alkohola, narkotikām, tad atļauja tiek anulēta.

**R.Bergmanis** interesējas, kādēļ tika izveidota šī klasificētās informācijas IS, ja veidojās administratīvais slogs. Jautā, vai tās likvidēšana nerada riskus.

**A.Jurševics** skaidro, ka riskus nesaskata, jo minētā informācija būs pieejama iekšlietu resora rīcībā. Šis priekšlikums ir par atteikšanos no informācijas dublēšanas dažādos reģistros un līdzekļu ietaupījumu turpmākai attīstībai. Vēsturiski tas bija saistīts ar sākotnējo mērķi par vienoto uzskaiti, kas netiek veikta attiecībā uz Ieroču reģistru. Izņēmumi ir attiecībā uz NBS un valsts drošības iestādēm, kas veic šo uzskaiti atsevišķi.

**J.Rancāns** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.2*** *komisijā* ***atbalstīts****.*

J.Rancāns aicina komisiju atbalstīt likumprojektu 2.lasījumam.

*Notiek balsošana.*

*Par – 9 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, A.Zakatistovs); pret – nav; atturas – nav.*

**LĒMUMS:**

**-** atbalstīt likumprojektu “Grozījumi Ieroču aprites likumā” (1111/Lp13) un virzīt izskatīšanai Saeimas sēdē 2.lasījumā;

- noteikt priekšlikumu iesniegšanas termiņu 3.lasījumam – 5 dienas.

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Pielikumā: prezentācija uz 30 lp.

Sēde pabeigta plkst. 11.55.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E. Šnore